Ekonome: Tesourie dalk ‘optimisties’ oor groei | Netwerk24
Deur Elvira Wood 13 Julie 2020 05:01
Suid-Afrika se ekonomie gaan vanjaar met 7,72% krimp, is die gemiddelde raming van die 38 ekonome wat vanjaar deelneem aan die Ekonoom van die Jaar-kompetisie.
Die kompetisie word deur Netwerk24, Beeld, Die Burger, Rapporten Volksblad aangebied word. Die voorspellings vir Julie is gedoen voordat beurtkrag Vrydag heringestel is, met die verwagting dat dit die ekonomie selfs verder sal kelder.
Vir die eerste keer tot dusver verwag al die deelnemende ekonome nou ’n inkrimping gedurende 2020. Boonop is die standaardafwyking op die konsensusvoorspelling vir Junie net 1,84, wat wys dat die ekonome saamstem dat die ekonomie gaan krimp.
Die ekonoom wat die meeste optimisme vir die ekonomie het, is Fanie Joubert van Unisa. Hy verwag dat die ekonomie vanjaar met 3,5% gaan krimp.
Die mees pessimistiese ekonoom is prof. Johan Willemse van Agrimark Consultants, wat ’n inkrimping van 11% voorspel.
Die Covid-19-pandemie gaan na verwagting ekonomiese verwoes­ting in Suid-Afrika saai. Foto: Jaco Marais
Die ekonome se konsensusvoorspelling is baie in pas met dié van die tesourie. Tito Mboweni, minister van finansies, het op 24 Junie gesê dat die staat verwag ekonomiese groei van -7,2% vir 2020.
Die ekonome se verwagtinge is nou swakker as dié van die Reserwebank (-6,1%), die kredietgraderingsagentskap Moody’s Investors Service (-6,5%) en die Interna­sionale Monetêre Fonds (-5,8%).
Dit is ook beduidend swakker as die -6,54% wat hulle in Junie voorspel het.
In Maart, ’n hele ruk voordat die staat van inperking afgekondig is, het ekonome nog verwag dat die ekonomie vanjaar met 0,25% sou groei.
Nóg ’n syfer wat die ekonome beduidend aangepas het, is die verwagte tekort op die lopende rekening.
Waar hulle nog ’n tekort van R107,43 miljard in Junie verwag het, verwag hulle nou ’n tekort van R79,6 miljard.
Die standaardafwyking is egter 57,22 wat wys dat ekonome nie almal saamstem met dié syfer nie.
Die Reserwebank het op 2 Julie bekend gemaak dat die lopende rekening van R68,1 miljard met R137,8 miljard tot ’n oorskot van R69,7 miljard gestyg het in die eerste drie maande van 2020.
Ander aanpassings aan die ekonome se konsensusvoorspellings:
Rand-euro-wisselkoers: van R18,52 tot R18,89 (standaardafwyking 0,94).
Rand-dollar-wisselkoers: van R16,91 tot R17,16 (0,87).
Goudprys: van $1 632,47/fynons tot $1 675,23/fynons (87,15).
Platinumprys: van $834,81/ons tot $822,35/ons (46,28).
Olieprys: Van $43,43/vat tot $43,08/vat (5,49).
Meer oor: Ekonomie | Ekonomiese Groei | Rand | Resessie | Ekonoom Van Die Jaar | Ekonome
Vlak 3 lig nie ekonome se pessimisme
Covid-19 is laaste strooihalm vir SA ekonomie